Brazzaville
Store norske leksikon,Geografi,Verdens geografi,Afrika,Republikken Kongos geografi
Brazzaville er hovedstad i Republikken Kongo, ved nordbredden av elven Kongo nedenfor Stanley Pool, rett ovenfor Kinshasa. Brazzaville har 2 470 000 innbyggere (2021) og er landets administrative og kulturelle senter.
Byen har flere universiteter og høyskoler, regionalt hovedkvarter for Verdens helseorganisasjon (WHO) og katolsk erkebispesete. Brazzaville er endepunkt for jernbane til Pointe-Noire ved kysten, har elvehavn med betydelig transitthandel til og fra de øvrige sentralafrikanske landene, tekstil- og metallindustri samt internasjonal lufthavn (Maya Maya). Historie Brazzaville, som ble grunnlagt av Pierre Savorgnan de Brazza i 1883, ble hovedstad i Fransk Kongo, fra 1934 i hele Fransk Ekvatorial-Afrika. I 1936 hadde Brazzaville bare 24 400 innbyggere, men byen gikk sterkt frem i betydning og folketall under andre verdenskrig, da Brazzaville var hovedkvarter for de frie franske styrker. Les mer i Store norske leksikon Republikken Kongo Republikken Kongos befolkning Republikken Kongos geografi Republikken Kongos historie